CELEX: C2005/082/62
Language: sl
Date: 2005-04-02 00:00:00
Title: Zadeva T-16/05: Tožba Viasat Broadcasting UK Ltd proti Komisiji Evropskih skupnosti, vložena dne 20. januarja 2005

2.4.2005   
            
            
               SL
            
            
               Uradni list Evropske unije
            
            
               C 82/33
            
         Tožba Viasat Broadcasting UK Ltd proti Komisiji Evropskih skupnosti, vložena dne 20. januarja 2005
   (Zadeva T-16/05)
   (2005/C 82/62)
   Jezik postopka: danščina
   Viasat Broadcasting UK Ltd, West Drayton (Združeno kraljestvo), ki jo zastopa Simon Evers Hjelmborg, je dne 20. januarja 2005 na Sodišče prve stopnje Evropskih skupnosti vložila tožbo proti Komisiji Evropskih skupnosti.
   Tožeča stranka Sodišču prve stopnje predlaga, naj:
   
               1.
            
            
               razglasi za nično točko 55 odločbe Komisije z dne 6. oktobra 2004 v zadevi državne pomoči N 313/2004 – Danska (C(2004)3632 končna) o dokapitalizaciji TV2/DANMARK A/S;
            
         
               2.
            
            
               Komisiji Evropskih skupnosti naloži plačilo stroškov.
            
         Tožbeni razlogi in bistvene trditve
   Izpodbijana odločba se nanaša na načrt dokapitalizacije družbe v državni lasti, ki opravlja javno storitev, TV2/DANMARK A/S. Dokapitalizacija, ki obsega dotok kapitala danske države in preoblikovanje dolgov v lastniški kapital, se je štela kot potrebna glede na odločbo Komisije z dne 19. maja 2004 (1), s katero je Komisija naložila Danski, da izterja državno pomoč, ki je bila nezakonito dodeljena TV2/DANMARK A/S, ki bi vendarle privedla do tehničnega stečaja družbe.
   Iz izpodbijane odločbe izhaja, da Komisija ni mogla izključiti, da predvidena dokapitalizacija TV2 vsebuje elemente državne pomoči v smislu člena 87(1) ES. V točki 55 izpodbijane odločbe je Komisija kljub temu ugotovila, da je bil vsak element državne pomoči, ki bi lahko bil povezan s predvideno dokapitalizacijo TV2, združljiv s skupnim trgom v skladu s členom 86(2) ES.
   V utemeljitvi svojega predloga tožeča stranka trdi, da je Komisija zmotno uporabila pravo, ker ni ugotovila, da je bil načrt dokapitalizacije nezdružljiv s členom 87(1) ES. Ta trditev se predvsem opira na naslednje elemente:
   
               —
            
            
               razlog za predvideno dokapitalizacijo TV2/DANMARK A/S je bila zahteva za povračilo nezakonite državne pomoči, tako da naj bi dovoljenje odobritev prispevka nove pomoči (dokapitalizacija) pomenilo, da bi člen 87(1) ES in odločba Komisije z dne 19. maja 2004 izgubila svoj samostojni pomen;
            
         
               —
            
            
               dokapitalizacija, v okviru katere se je lastniški kapital povečal na optimalno kapitalsko sestavo, se ne more šteti kot skladna z načelom tržnega investitorja;
            
         
               —
            
            
               TV2/DANMARK A/S je v letu 2003 ustvarila dobiček brez državne pomoči, kar izkazuje, da je družba sposobna sama oblikovati želeni lastniški kapital, in
            
         
               —
            
            
               optimalna kapitalska sestava ni potrebna, da bi TV2/DANMARK A/S lahko izvajala naloge javne storitve.
            
         Tožeča stranka še navaja, da je Komisija zmotno uporabila pravo s tem, ko je ugotovila, da je vsak element državne pomoči, ki bi lahko bil povezan z dokapitalizacijo, združljiv s skupnim trgom v skladu s členom 86(2) ES. Ta trditev se predvsem opira na sledeče elemente:
   
               —
            
            
               področje uporabe člena 86(2) ES je omejeno na kompenzacijo dodatnih neto stroškov, ki se povezani z opravljanjem storitev splošnega gospodarskega interesa (javna storitev), tako da ta določba ne zajema državnih vlaganj v družbe, ki morajo opravljati te storitve,
            
         
               —
            
            
               vlaganja danske države v TV2/DANMARK A/S (dokapitalizacija) ni kompenzacija za odkupljene storitve v zvezi s javno storitvijo in zato ni kompenzacija dodatnih neto stroškov, ki izhajajo iz obveznosti javne storitve,
            
         
               —
            
            
               TV2/DANMARK A/S naj ne bi imela dodatnih neto stroškov, povezanih z njenimi obveznostmi javne storitve,
            
         
               —
            
            
               Komisija ni preučila opredelitve javne storitve in je tako sprejela zelo široko opredelitev, na podlagi katere se celotna programska shema TV2/DANMARK A/S nanaša na javno storitev, kar izničuje smisel merila sorazmernosti iz člena 86(2) ES, in
            
         
               —
            
            
               člen 86(2) ES ne more izvzeti državnih pomoči, dodeljenih z namenom, da družbe v državni lasti postanejo zanimivejše pri prodaji teh družb s strani države.
            
         Tožeča stranka na koncu zatrjuje, da bi Komisija morala presoditi načrtovano dokapitalizacijo glede na same določbe člena 87(2) ES, člena 87(3) ES in zlasti člena 87(3)(c) ES ter Smernic Skupnosti o državni pomoči za reševanje in prestrukturiranja podjetij v težavah (2) in da načrtovana dokapitalizacija ne izpolnjuje pogojev za izvzetje na podlagi teh določb.
   
      (1)  Odločba Komisije C(2004)1814 končna z dne 19. maja 2004 v zadevi C 2/2003 (prej NN 22/2002) o ukrepih Danske v korist TV2/DANMARK.
   
      (2)  Sporočilo Komisije, UL C 244, 1.10.2004, str. 2.